La merma de puestos nun se debe a una merma de la demanda, sinón a la política prioritaria de recorte presupuestariu saltando perriba de los derechos de la ciudadanía. En delles escueles d’Educación Infantil y Primaria onde les direcciones reclamaron el caltenimientu del puestu a tiempu completu pa poder atender a tol alumnáu nun se-yos fizo casu a la demanda. Nos Institutos de Secundaria onde s’ufierta l’asignatura en réxime d’optatividá (contraria a la voluntariedá establecida nel artículu 4 l’Estatutu Autonomía) si hai alumnáu de tolos niveles (ESO y Bachilleratu) necesítense polo menos 11 hores llectives y polo tanto una xornada completa (una hora llectiva más de la media xornada que consta de 10 hores llectives). La Conseyería ta “planificando” sistemáticamente a la baxa les plantiyes (media xornada envede completa) asegurando que les completará si ye necesario a primeros de cursu, magar ye sabedora de que tien demanda asgaya pa cubrir places a tiempu completu y de qu’en setiembre, depués de les pruebes de recuperación, podrá haber más alumnáu. Ello tien como efectu: el desviu d’alumnáu qu’escueye asturianu a otres optatives, al prevese que nun habrá horariu asgaya del profesoráu d’Asturianu y vulneración de los derechos del profesoráu a la hora d’elexir puestu, pues vese obligao a escoyer a ciegues, al nun saber qué medies xornaes se van ampliar depués a completes.
Llevamos venti años ensin atender los derechos educativos llingüístos de la ciudadanía recoyíos nel artículu 10.1 la Llei d’Usu y de Promoción del bable/asturianu de 1998: “Nel exerciciu de les sos competencies, el Principáu d’Asturies ha garantizar l’enseñu del bable/asturianu en tolos niveles y graos, respetando sicasí la voluntariedá del so aprendimientu”. Nengún de los nuevos decretos d’ordenación de los currículos, hai poco aprobaos, nin planes d’estudios (Escueles Oficiales d’Idiomes, dellos de Ciclos de FP, Dirección d’arte drámaticu, Gaita dientro’l Conservatoriu Superior de Música...) recueyen el nuestru idioma y ello magar que SUATEA presentó nel Conseyu Escolar d’Asturies emmiendes pa que lu recoyeren. Magar qu’esti Conseyu aprobó hai dos meses, un ruin dictame (y a la baxa) per segunda vez sobro una propuesta de modificación del Currículu d’Educación Infantil pa incluyir les nuestres llingües, el Gobiernu entá nun lu publicó nel BOPA. Al aviesu, solo s’atiende al alumnáu de 47 centros d’Educación Infantil ya incúmplese la llei al nun ufiertar Asturianu nel restu d’estes escueles. Tampoco s’atienden les demandes de padres y madres feches nesti sen nos centros educativos, que ven cómo los sos rapacinos y rapacines nun reciben estes enseñances. Entá más, dende l’Alministración educativa infórmase nos centros que nun se puen atender estes demandes porque’l currículu d’anguañu d’E.I. nun recueye estos conteníos, eludiendo d’esta forma, el principiu de xerarquía de les lleis que marca qu’una llei (la d’Usu) ta percima d’un decretu (currículu).
#000010
P’acabar, ye menester esixir a esta Alministración educativa, y especialmente al Conseyeru d’Educación y al Director Xeneral de Planificación Llingüística qu’actúen pa reconducir esta situación y atiendan les xustes demandes que-yos plantegamos les persones, les direcciones de los centros, les organizaciones sindicales y la ciudadanía na cai.
#000011
Tags 2017-18 asturianu comunicaos Conseyería d'Educación retayos
#000012
SUATEA saca ocho representantes nes elecciones sindicales
#000014
¿Quién firmó’l cese a los 3 años del personal interino?
#000019
Poles 23h llectives. Ye de xusticia.
#000025